
SELETUSKIRI
Narva Linnavolikogu määruse «Narva Linnavolikogu 06.03.2008.a määruse nr 19 „Narva linna taksoveo eeskiri“ muutmine» eelnõu juurde

Määruse eelnõu on koostatud «Kohaliku omavalitsuse korralduse seaduse» § 22 lõike 1 punkti 37 ja «Ühistranspordiseaduse» § 52 lõike 2 alusel, kooskõlas majandus- ja kommunikatsiooniministri 26.05.2004. a määruse nr 141 «Sõitjate bussiliiniveo, bussijuhuveo, taksoveo ja pagasiveo üldeeskiri» § 2 lõikega 5

Eelnõu koostamine on tingitud vajadusest täiendada taksoveoloa ja sõidukikaardi taotluste menetlemise korda selliselt, et taotluste menetlemisse oleks kaasatud nõuandva haldusorganina Narva Linnavalitsuse alaline taksokomisjon. Taotluste arutamine kollegiaalorganis tagab läbiviidava haldusmenetluse läbipaistvuse ning loob eeldused taksonduse üle riiklikku järelevalvet teostavate asutuste vaheliseks senisest tõhusamaks koostööks.

Määrusega täiendatakse kehtiva Narva linna taksoveo eeskirja paragrahvi 3 punktiga 191, mis annab taksokomisjoni legaaldefinitsiooni. Taksokomisjon on taksoveolubade ja sõidukikaartide väljastamise menetluses arvamust andva haldusorganina osalev Narva Linnavalitsuse alaline komisjon. Paragrahvi 4 muudetakse, sätestades sõnaselgelt, et ÜTS § 34 mõistes tegevusloa andjaks on Narva Linnavalitsuse Linnavara- ja Majandusamet linna ametiasutusena ja mitte Narva Linnavalitsus kollegiaalorganina.

Taotlus taksoveoloa või sõidukikaardi väljastamiseks esitatakse tegevusloa andjale, kes edastab taotluse arvamuse andmiseks taksokomisjonile. Lähtudes taotleja vastavusest ühistranspordiseadusele ja teistele taksovedu reguleerivatele õigusaktidele annab taksokomisjon tegevusloa andjale põhistatud arvamuse tegevusloa või sõidukikaardi väljastamise kohta. 

Taksokomisjoni arvamused on taksoveoloa või sõidukikaardi taotluste läbivaatamisel tegevusloa andjale soovitusliku iseloomuga. Taksoveoloa või sõidukikaardi väljastamise, väljastamisest keeldumise, kehtivuse  peatamise või kehtetuks tunnistamise otsustab tegevusloa andja haldusaktiga.

Seega ei hakka loodav taksokomisjon väljastama taksoveolubasid ega viima läbi sellekohast haldusmenetlust. HMS § 11 lg 1 p 4 kohaselt on haldusmenetluses menetlusosaliseks muu hulgas haldusorgan, kes peab seaduse või määruse kohaselt esitama menetlevale haldusorganile arvamuse või kooskõlastuse õigusakti andmiseks või toimingu sooritamiseks. Vastavalt HMS § 16 lg-tele 1 ja 2 edastab haldusmenetlust läbiviiv haldusorgan taotluse koopia koos dokumentidega kooskõlastavale haldusorganile, näidates ära tähtaja, mille jooksul tuleb teha otsus kooskõlastuse andmise kohta või esitada arvamus. Kui teine haldusorgan, antud juhul taksokomisjon, ei ole arvamust määratud tähtajaks andnud ega tähtaega pikendanud, võib taotluse lahendada teise haldusorgani arvamuseta.

Tegevuslubasid väljastavaks haldusorganiks, ühistranspordiseaduses tegevusloa andjale antud õiguste ja kohustustega, jääb Narva Linnavalitsus või tema poolt volitatud ametiasutus. Seega saab taksokomisjoni arvamuse näol, kooskõlas Narva Linnavolikogu 29.06.2000. a määrusega nr 36/16 kinnitatud Narva linna põhimääruse p-s 5.7.1 sätestatuga, olema tegemist tegevusloa andjale soovitusliku iseloomuga menetlustoiminguga, mis ei ole otsust tegevale haldusorganile siduv – st põhjendatud juhtudel võib tegevusloa andja teha ka vastupidise otsuse. 

Taksokomisjoni arvamus ei ole iseseisvaks haldusaktiks – ta ei evi eksternset mõju ega too vahetult kaasa õigusi ja kohustusi väljaspool haldusorganisatsiooni seisvatele isikutele. Vaatamata sellele, et menetluses osaleb ka teine haldusorgan, jääb vastutus õiguspärase haldusakti andmise eest tegevusloa andjale. Tuginedes HMS § 8 lg-le 2 määrab tegevusloa andja haldusorganisiseselt isikud, kes tegutsevad haldusmenetluses haldusorgani nimel.

Määruse reguleerimisesemel puudub kokkupuude Euroopa Liidu õigusega ning eeldatavalt ei kaasne määruse rakendamisega täiendavaid kulutusi linnaeelarve vahenditest. 

Kuna määrusega tehtavate muudatuste jõustamine eeldab Narva Linnavalitsuse poolt takso-komisjoni põhimääruse ning koosseisu kinnitamist, tuleb määruse jõustamiseks anda piisav hõljumisaeg (vacatio legis). Määruse § 2 p 1 jõustub, vastavalt HMS § 93 lg-s 2 ja KOKS § 23 lg-s 1 sätestatule, üldises korras, st kolmandal päeval pärast kehtivas korras avaldamist.

